khistorydata/jeongjo-sjw-relations huggingface dataset:
정조 21년 · 목
廣州留守徐有隣狀啓以爲因奉恩寺僧暢寬擊錚有詳査之命矣奉恩寺所在田案中天安新昌洪州有土免稅三十一結八十八負九束明白載錄而內需司所在田案中奉恩寺有土免稅條天安等三邑初無載錄之事以舒川有土免稅二十一結三負九束載錄其所換錄事甚訝惑移文戶曹溯考來歷則戊子年分因內司啓目相換而相換時十餘結減縮姑捨是雖以目今載錄之舒川田畓言之明是有土免稅而稅米則以無土免稅收捧者極涉乖當往復該道䊀關該邑以爲逐庫打量從實釐正之地而有土免稅田畓無土免稅收捧者事旣爽實數又零星此亦以本寺之屬於內司一從內司之捧給便歸於中間糜費交河田畓四結零所收亦皆折入只給數兩錢則本寺僧徒之漸致渙散必至之勢臣扣籌其數爻詳考其糜費則在內司所屬不過九牛一毛在本寺僧徒無異涸轍斗水舒川免稅交河田畓勿付內司屬之本寺以爲收捧之地各其査陳起考勤慢之道自臣府往復度支這這董飭菁根田自是本寺土地而七日耕內五日半耕則果移屬內農圃其後僧徒呈訴本圃至有五日耕入啓定給之題而尙無出給之事本圃及本寺文書兩相考準則事實截然相反本圃則只憑風聞本寺則明有依據揆以事面合有變通且其所收不過爲十三兩錢則本圃所失初不大段本寺所得此亦關重依前還給恐爲穩當奴婢事則臣於乙未年分待罪畿營時各項奴婢査實釐正別爲成册而本寺奴婢亦在釐正之中一自乙未以後旣無一名收貢之事又無十年成案之擧取考內司奴婢則雖有略干名數之相左而奉恩寺奴婢之某邑幾名傳謄古紙明白載錄此必緣於僧徒則疲殘無所告訴官府則昧例莫能董飭居間拋棄尙稽至此之致自臣府往復該道從便査得從實定貢此後式年續案十年都案貢錢未收解由拘礙等事一依內司奴婢例爲之事申明舊典定式施行今此田畓奴婢所在處及其外位田之年久混淆不可不釐正者亦爲數處待秋成打量定界等節自臣府或移文該道或移文戶曹次第釐正事竝令該曹稟旨分付本寺旣是內司所屬則若干蔬鞋各種之年例輸送係是不可闕者而本色輸納之際或不無爲弊之端一依爋造功錢蓋草價錢內司納已例從市直作錢上納亦合事宜大抵本寺以宣靖陵造泡願堂事體自別昔之僧徒今不過六七名則寺勢之疲殘可知若不及今矯捄實有莫可收拾之慮故不憚煩屑竝爲條陳敎以依狀請施行事回諭而該曹該道內需司亦爲分付此後更有一毫侵漁之端則內需司官吏當嚴治以此意分付
정조 21년 · 강
遣承旨馳詣受香所奉審摘奸
정조 21년 · 목
毓祥宮延祐宮懿昭廟文禧廟夏享祭在明也
정조 21년 · 강
執義沈奎魯陳疏賜批
정조 21년 · 목
疏略曰目今皇天告警曰旱暘召災先王之政必先事豫備前時早圖雖水曰千不適不得爲災今則不然人情怠惰法制解弛備豫之道全不留意及其旬月不雨則上下嗷嗷罔知攸措此不可全責於天時也若使深鑿陂塘堅築堤堰前冬雪消之水今春凍解之雨灌湊而儲蓄之則秧坂之焦坼可以漑之稻苗之枯損可以灌之此豈非人之事備於前而天旱之不能爲災者耶蓋鑿陂築堰王政之急務民事之大關也故自列聖朝以來置司董飭及時修築近來法制蕩然古之堤堰盡爲荒廢尙何望遇旱乾而責灌漑之功乎湖西之合德防築實是國內第一巨堤堰而近聞湮塞無以灌漑則其他可知也今方一月不雨上下焦心當此之時所謂堤堰一事亦已後時然因此憫旱修復舊制則亦豈不爲三年之艾乎亟令廟堂講究修築之道因此而竊伏惟念有城則有池古制皆然其所以鑿池者將以備火患也今以我國之制言之都城三大門之外必鑿大池長時儲水以備不虞可見防患之遠慮而歲久法弛該司全不疏鑿土壤漸塞愚氓侵占境界實無儲水之所矣至於今番城西南前後失火延燒池邊而亦不能以一勺池水救其火此豈當初鑿池慮患之意耶且禁火國之大政而道傍瓦屋之外茅茨假家簷椽相連溝渠由是而湮塞道途由是而狹隘失火之弊皆從此出故每自各部察飭已構者毀之欲造者禁之近來全不禁飭火災稠疊比古尤甚亦令廟堂申飭以復舊制嚴飭禁斷以備火患恐爲得宜矣批以鑿堤疏池與街前造家之禁皆舊制也一時竝擧不近於擾民乎
정조 21년 · 강
命長湍罪人秦順得特放保授於若主老婆之家其妻鄭召史嚴飭捕納
정조 21년 · 목
京畿監司李在學狀啓以爲長湍罪人秦順得及其妻鄭召史依判付同定配所於龍川府之意已爲馳啓而該府使丁好南牒呈內秦順得妻鄭召史其夫被囚之後仍卽逃躱不知蹤跡多定校卒嚴飭譏捕云卽速捉得同時發配事嚴飭題送矣又接該府使所報則鄭召史昨年正月逃走本無根着莫知去處尙未捕捉故更定校卒四處跟捕云此乃因判付發配者而以鄭召史之趁未捉得竝與秦順得而不卽發配極爲悚悶罪人秦順得爲先發配鄭召史連加嚴飭待其捉來押送計料敎以厥女之逃躱斷當推現於老嫗紹介隣居之若主厥女厥女爲先捉囚逃躱厥女蹤跡刑推使之査告而亦令該倅別般譏詗刻期捕納萬一愆限則該倅難免重勘以此嚴飭秦哥何可輕先發配乎特放保授於若主老嫗之家
정조 21년 · 강
命兩西兩南常賑穀備局句管穀耗條中折米五百石區劃於廣州府作錢貿入補用於稤倉元會不足之數每年區劃穀名令廟堂指一稟處
정조 21년 · 목
廣州留守徐有隣狀啓以爲臣於出鎭之後各項弊瘼承命釐正略就頭緖而稤倉所在戶曹元會一事有不得不及時矯捄者大抵元會穀之大小公下其數夥然元會穀不足則請得常賑穀取用自是前例而他各邑則毋論元會與常賑以本色穀物還分取耗耗條則取用元穀則自在如是不足則或請加分取耗將此補彼又如是不足則始爲請得隣近邑穀物故不至於全數罄竭大段窘乏而至於本府則元會各穀本不過三十四石常賑穀只有春秋年三千五百餘石而半分耗條一百七十餘石計以折米則僅爲六十餘石此亦例爲補用於貿租代各項恤典上下而用多穀少什不當一設令穀物有裕本府糶糴全在軍餉而支放不可闕民戶不加聚故爲祛民弊狀聞移轉爲五千餘石則更以元會常賑名色加數俵給其勢末由從前以軍餉耗米三百石移作戶曹元會以爲支用之資而原定上下已過本數不恒上下又爲居多一年通計則其所加下少不下三數百石於是乎會案磨勘之後關由戶曹論報賑廳請得穀物取報加用而畿內各邑之元會常賑擧皆不敷每多以年稷等雜穀折米區劃則非但所報不能當所用道路稍遠處有之市直相懸處有之錢穀間移來每每愆期而凡諸上下俱係時急故不得已着手於在傍之軍餉一年二年轉至滋多再昨年八百石之狀聞執減亦由於此伊時雖以狀聞取用仰請定式以重事面以防濫下而若有不得已推移自當不得已狀聞穀物去來不係於狀聞與否取考前後謄錄則庚午出鎭時文移往復於戶曹賑廳陸續取用者姑勿論間以三年常賑耗之筵稟請得蒙允取用者兩次折米爲六千石則上下之浩繁可以擧一反三伊時軍餉恰滿十萬推移數百若無所難而以其用處之各異連續請得不嫌煩瀆不嫌多數則重餉惜費亦可推知顧今添餉之方每歲兩西輪回五百石年前見縮之後只有五百石一條而間嘗爲城廨物力中旬賞格之筵稟移用多不得如數添入而又令元會常賑之不足者從以推移不之變通則以今移轉外僅爲四萬餘石之餉穀幾何不枵然損縮乎且以稤倉用下言之再昨年以後戶曹穀之四等會案始令判官親執査櫛又自臣府親執考閱雖不敢謂盛水不漏或不至於尾閭全洩而不得不用下之數如右所陳出鎭後近七十石之檢律以下料條例下古今一般而又於昨年冬禮曹啓下關文知委之後京司擧行之事本府專當擧行今年春夏等比前春夏等幾乎倍蓰明知其實狀之如許而不思所以仰諸矯捄則軍餉之假貸自在而將無充入之日名曰保障峙穀寧容如許疏虞乎畢竟往復區劃者要不出於畿內常賑而有出無入必將日縮彼此俱困罄竭而後已此豈非萬萬悶慮處乎在前請得之數以年計穀則殆過每年千石此雖不敢引而爲例每年限折米五百石或兩西兩南常賑穀或備局句管穀耗條中特許區劃則謹當作錢取來從便貿入以爲補用於元會不足之數如其有餘每歲末措辭狀聞添作餉穀則可使軍餉有添無害元會有恃無丐要其歸則便同損有餘補不足而畿內常賑亦庶幾不至於大縮一擧三得恐無過此請令廟堂稟旨分付敎以事勢果然依狀請施行事回諭而每年區劃穀名令廟堂指一稟處
정조 21년 · 강
召見前全羅監司徐鼎修于重熙堂
정조 21년 · 강
推知敦寧徐鼎修
정조 21년 · 목
鼎修以全羅監司遞來肅拜單子不書本職以前監司書呈政院請推也
정조 21년 · 강
命咸興本宮豊沛樓重建時逢授官北靑府使申大尹以下加資施賞有差
정조 21년 · 목
咸鏡監司李鼎運狀啓以爲咸興本宮豊沛樓前月二十八日立柱上樑本月十九日畢役方始丹艧而今此重建所重自別旬月之間如期告完誠不勝萬幸在前本道似此莫重之役監董諸人別單登聞已有成命今番各差備裨校吏匠等姓名別單馳啓敎以樓役告成其在重其事之道當有拔例施賞守令以下賞典依別單判下後錄下送卿其依此擧行事回諭○別單逢授官北靑府使申大尹加資各務都檢察營裨前同知金敬膺賞加本宮別差尹得運米綿賜給營畵師副司果李命奎令該衙門高品付料各務都次知北靑將校折衝康潤五別看役營校閑良李述明看役都監北靑鄕所朱重屹材木領運北靑將校閑良金成玨帖加策應北靑色吏康齊雄等二人令該邑升差相當任策應北靑使令金春興等二名令本道施賞咸興木手僧惠圓等五名北靑木手僧善贊等五名北靑畵工金兌春北靑冶匠金五龍等二名北靑蓋匠高德海等二名令本道從厚施賞
정조 21년 · 강
勘放金吾時囚權綝李勉昇
정조 21년 · 목
義禁府啓言豊德前府使權綝原情以爲金女獄事檢驗之時不見傷處屍親之招雖云餓死其所致命專由於有奉之强劫則究其情節非比尋常殺越之類所當依法照律而當初檢狀之疏漏覆檢之不請莫非昏謬之罪云所當請刑而曾經宣傳官請議處允之又啓言莫嚴者殺獄而權綝之檢狀違錯覆檢不請揆以法意誠極駭然請以此照律允之又啓言權綝杖一百收贖告身盡行追奪私罪啓允之敎以功減一等又啓言前兵曹佐郞李勉昇原情以爲渠愚迷疏闇觸事僨誤章標法意至爲嚴密而身爲郞官不能察飭有此偸出之擧昏謬之罪無地自容云所當請刑而曾經侍從請議處允之又啓言李勉昇之章標法意何等嚴重而烙印之際至有下隸之偸竊不能覺察請以此照律允之又啓言李勉昇杖八十收贖奪告身三等私罪啓允之敎以功減一等
정조 21년 · 강
水原留守趙心泰以壯勇外營別軍官春夏等都試設行馳啓
정조 21년 · 목
該留守狀啓以爲外營別軍官今春夏等都試臣於本月二十五日開場試取後居首一人姓名矢數竝爲馳啓左列別軍官出身趙亨錫鐵箭一矢一百十六步二矢一百十四步三矢一百十五步柳葉箭邊一中騎蒭二中鞭蒭六中
정조 21년 · 목
詩家之有杜詩猶六經之有葩經注杜選杜評杜論杜者幾不下數十百家而箋注者專詳於故實選擇者致謹於體裁諸集竸作爲例各殊而獨未有以韻彙分者蓋少陵之於詩衆美咸備神而化之何莫非渢渢大雅之諧音然若欲以聲韻爲歸諷誦是便則但取其格律之詩詢合於聲依永律和聲之義且其五言六百二十六首七言一百五十一首之大都全錄無所去取亦以見其威儀棣棣不可選也遂命原任直閣金祖淳檢校待敎沈象奎前參判李書九前承旨丁若鏞李相璜兵曹參議睦萬中抄啓文臣李儒修宋知濂金履喬金履載趙萬元黃基天姜浚欽洪樂浚宋冕載丁若銓金熙周等精加校閱編爲五卷以進
정조 21년 · 강
命來初一日輪對日次當次人受點後日次來待
정조 21년 · 강
命御營廳習陣今番停止
정조 21년 · 목
因該營習陣單子敎以三營中御營偏若於習陣今番則停止
정조 21년 · 목
敎曰以本司坐起大臣來會云三明日次對進定於今日○右議政李秉模曰霈然之澤尙此遲遲第以各道狀啓觀之西南則可謂洽足湖西則前後所得幾近四寸平安一道雖曰稍旱關西則以田穀爲重故旱歲別無致歉之歎況今夏至未過則以聖上夙宵顒若之念亦豈無仰格天心降以時雨之慶耶予曰他道則間得霑霔而近京之地若是惜乾怵惕之思何嘗少弛于中也秉模曰每當幾甸旱潦之時必降責躬之敎臣固欽仰萬萬而只緣中書無對揚之人今則領相已告休左相則以病不出如臣無似殆若擔當大務者然復安有一分應天以實之道乎中夜思惟下情實甚悶然予曰卿勿過引予曰海西則比他道最旱云自今禱雨未爲不可卿意何如秉模曰此猶疾痛之呼父母者凡人疾病之極必呼父母如非萬不得已之境則其在事天之道恐涉煩瀆之嫌以臣愚見不久必得一霈姑觀晦前不雨後始爲禱雨之擧未爲不可矣
정조 21년 · 강
命嶺南華山築城米中耗條每年五百石劃付廣州府
정조 21년 · 목
右議政李秉模啓言因廣州留守徐有隣狀啓該府每年區劃穀名令廟堂指一稟處事命下矣各道常賑穀擧皆不敷昨年筵稟定式之後尤不可闊狹其他本司句管穀中亦無可以着手惟是嶺南華山築城米五千餘石頃因前道臣陳弊特許待秋區處而兵營所在五千餘石外各邑所在者又爲六千七百餘石自前盡分矣就其中每年五千石耗條五百石劃付使之從便移貿隨其所餘年年添餉從實狀聞之意請分付嶺南道臣及廣州留守處常賑穀筵稟定式時四都則不爲行會故該留守似有此擧而此後營閫無論捄弊與給代更毋敢以常賑名色仰請之意請申嚴知委從之
정조 21년 · 강
命高山一道設站事置之該驛位田川及浦落之代以各該邑官屯田待秋成打量劃給後狀聞
정조 21년 · 목
右議政李秉模啓言頃因咸鏡前監司趙尙鎭所啓高山一道設置數站與馬匹位田拮據之方出意見論報後更爲稟處之意覆啓行會矣卽見該監司李鼎運所報則以爲長津設邑後該府使新舊之行果是該驛新添之役至若三水甲山厚州三邑鎭守令邊將則依前由咸興直路豈可因長津一倅之往來有此創始之擧況由定平距長津之間土瘠人稀雖加設站驛戶位田何處得來乎設站一款非所可論第高山驛凋弊之中更添長津一路之役如欲蘇弊則莫先於川反浦落位田之給代此則待秋成打量後永無田形處以各該邑官屯田推移充給則似爲一分捄弊爲辭矣長津去來實爲該驛添若之後前道臣設站之論蓋由於此而今以此報參互事勢則自定平至長津土無可給之位田村無可設之驛站强而設施決無長久成站之理且厚州往來依前由咸興直路則尤不必擧論蘇捄之政果莫如官屯田之給代位土而此等事每患有名無實待秋成打量劃給後位土反浦之爲幾結官屯田劃給之爲幾許請使之狀聞從之
정조 21년 · 강
命鐵山牧場所放㺚種限五十匹分定於關西北關營邑自今年開市貿來平安兵使主管擧行
정조 21년 · 목
司僕寺一提調李秉模啓言鐵山牧場覓給㺚種取種蕃畜之方謹依批旨枚擧行會於該道兵使及附近防禦使處矣該兵使任嵂回牒以爲粵在雍正戊申貿放㺚種八十五匹之後更不覓放逐年捉出漸漸疲殘次次耗縮盡化土產自今爲始每年會寧之市義州之門使西北道帥臣及附近防禦使各貿馬匹參其牝牡放之兩場而又於島中量其馬匹之多寡造給廏舍多置廝徒晝則出牧夜則驅入一如彼人牧養之道申之以貯水積草之法則其所雛產雖未必箇箇爲㺚馬而種落之漸致豐碩可期指掌至於匹數之卜定廏舍之營造廝徒之設置幾名料布之磨鍊幾許惟在本寺之酌定當該牧官各別擇差自巡營考勤慢狀聞以爲遷轉之階梯則庶可爲一分矯捄之道云該防禦使趙▣回牒以爲今若貿來㺚種於西北則付之年久往來於彼中人以彼中牧養之術敎牧場居民不過一朔可傳其法造廡貯水積草等節亦令依法措置則雖雪深天寒之時馬可得齕草飮水而避寒牧養人賞罰之法明立科條以牧場所捧者厚其衣食則人必畏罪懷賞當盡心飼牧若此則庶有見效之日云矣今此所報大同小異而其中避雨雪假家及貯水積草等節自有事目自本寺申明關飭從當發遣郞廳察其勤慢而如或不勤則當該牧官及地方官各別論勘至於牧養廝徒則旣有牧卒勿侵他役各授位土雖以本牧言之牧子都數爲一百七十六名劃給位穀代錢一百七十五兩及自本官劃給復戶每名二結就此定額專意看養自是他牧通行之法則今不必別爲設置別給料布此亦一依事目申嚴爲宜至於貿放㺚種是要務而一時貿取勢所不逮拖至多年則弊復反甚自今年開巿雌雄㺚種合五十匹分定於北關十邑及北兵營平安兵營宣川防禦而北則專貿雌㺚四十匹西則專貿雄㺚十匹一年定以二十五匹限以明年俾準五十匹之數價本一依昨年北關分定例無論錢穀布木從實會減馬匹捧上與出給牧官之節使平安兵使主管擧行似爲簡而易就之道矣從之
정조 21년 · 강
命大司憲金載瓚司諫鄭來百獻納丁志元正言洪時濟許遞執義沈奎魯掌令金熙采遞差仍飭銓曹以可堪久任人各別擇差
정조 21년 · 목
右議政李秉模啓言近來臺閣連不詣臺又不進參於次對國體所在極爲未安受由及引避退待未署經外竝從重推考至於都憲向承嚴敎之後去就恐不得不然一向霸縻有欠禮使之道請今姑許遞從之敎以今日不爲入來臺諫遞差違牌及未署經人許遞又啓言朝廷耳目專在臺閣久居其職然後百僚得失民事利病藩邑廉貪皆可以留心採訪隨事糾察而朝除夕遞席不暇煖顧何以責其成效乎請自今以後凡係小小做錯一竝闊略愼簡久任俾各自重以盡其責敎以卿言果好而若不以可堪久任之人久任則此亦難處此意另飭銓曹各別擇差
정조 21년 · 강
命正言洪致榮出仕
정조 21년 · 목
從校理朴吉源啓也
정조 21년 · 목
以李勉兢爲吏曹參議宋煥箕爲大司憲朴載淳爲執義張至冕爲司諫朴崙壽崙壽金履喬洪秀晚陞品也爲掌令李基讓爲獻納李東萬爲正言
정조 21년 · 강
命懿陵案山松木犯䂨人朱道喆加刑定配
정조 21년 · 목
京畿監司李在學狀啓以爲懿陵案山松木䂨拔人中官朱道喆嚴刑取招狀聞事命下矣罪人朱道喆捉致臣營嚴刑取招則招內渠田土在於本陵案山下而田邊適有自枯松二株故以手推倒又就渠田頭穉松三十餘本果爲拔出而此則在於火巢外故有此犯科至於小小椽木四株及如釜柄七株犯䂨事適於伊時過飮酒杯作此重罪同情人則初無同往之人云嚴刑一次後取招馳啓敎以待拷訊限滿加刑照律定配事回諭
정조 21년 · 강
命關西貢武院鐵箭武士金錫振待上來試取
정조 21년 · 목
平安兵使任嵂狀啓以爲鐵箭武士身手技藝之可合者地處膂力之稍優者抄置貢武院使之居接肄習躬自勸課而其中平壤居前忠狀衛將金錫振僅射一百九十步內外故助給行資使該院長出身安奉赫領率上送敎以待其上來試取事分付
정조 21년 · 강
命時囚申義淳付過放送
정조 21년 · 강
命南海縣定配罪人趙時淳徒流案罪名蕩滌
정조 21년 · 목
因慶尙監司李亨元該罪人物故狀啓有是命
정조 21년 · 강
兵曹以前南兵使李壽鵬全羅兵使申鴻周照律啓
정조 21년 · 목
該曹啓言前南兵使李壽鵬軍兵操鍊與官鎭門聚點執頉物件不爲列錄當該邑鎭堡守令邊將亦不請勘其在戎政誠甚疏忽該帥臣從重推考罪杖八十收贖請公罪施行允之敎以功減一等又啓言全羅兵使申鴻周官門聚點旣以正操例設行則執頉各邑事當從輕重論列而泛稱邑邑有之循例狀聞者揆以戎政極涉疏忽從重推考罪杖八十收贖請公罪施行允之敎以功減一等
정조 21년 · 강
刑曹以前抱川縣監趙重鎭照律啓
정조 21년 · 목
該曹啓言楊州殺獄覆檢官抱川前縣監趙重鎭姑先推考罪杖八十收贖請公罪施行允之敎以功議各減一等
정조 21년 · 목
諭善尹得孚入見如儀內閣直提學李晚秀原任直閣南公轍隨入元子誦前受音自孔子曰父母止猶爲不孝也文義則仰問續莫大之義致其嚴之義在醜之義三牲之義善答無礙出通栍元子問君親臨之之義得孚對曰此文義甚難章下眞氏註則以君臣之君言之或言君是嚴君之君父之謂也眞氏之說似差勝矣以司卷口傳敎曰此皆已讀之文當使元子臨講而商確文義明日食後諭善更爲入來又使臨講爲宜元子讀新受音自孟子曰世俗止不更二夫一遍得孚曰如有疑義更賜俯詢元子曰不中門則可也履閾亦何爲不恪對曰行步時當閾則越步爲宜若踏而行之則近於不敬此雖小事其敬君可知上文爲人子者不中道不中門亦此義子之於父臣之於君必愼小節蓋如此也元子曰朋友居五倫之末而不信之爲非孝何也對曰朋友爲四倫之綱紀夫君臣之義父子之親夫婦之別長幼之序皆賴朋友之箴規而各得其道是以雖居五倫之末而所係至重至大若或不信則失其道理苟失其道理則是謂悖倫孝於其親者不當如是也又曰居處不莊何爲非孝也元子答曰云云得孚曰閑居時雖未能莊嚴而奉養父母若能盡禮則似無害於孝矣然而吾之身卽父母之遺體若不莊敬持身則是自輕其身而侮父母之遺體也豈非不孝乎且移孝事君而若不忠於君則初不孝於親可知莅官而不敬是不盡已之誠而非忠也亦可謂不孝戰陣無勇則旣不能力戰成功又或見敵㥘退不爲致死則是不忠於君其不孝又可知也仍問宿齊戒之義思對命之義容觀玉成之義君命不宿家之義懷其核之義漑者不瀉之義正席先嘗之義賜生必畜之義朝服拖紳之義皆善答無礙元子曰不可則止者何謂也對曰大臣每言每事必以道理告君君若不聽從則當致其仕而去矣立敎篇所謂道合服從不可則去云者亦此意也元子曰閉邪之閉何謂也對曰人君若有不善之心則人臣當開陳善道而禁止其邪心是謂之閉猶閉門則人不得入也其爲敬君莫大於此猶難事責君似非溫恭而實出於愛君之誠則其爲恭莫大於此若夫謂吾君不能而不爲責以難閉其邪則豈非賊害其君之甚乎
정조 21년 · 강
領府事洪樂性陳箚賜批
정조 21년 · 목
箚略曰五載中書一味癏曠屢荷庇覆之德終蒙體諒之恩許解首相特付西樞至令便殿庭肅命臣是何人每得此異數於聖明也便意調痾保延殘喘從玆以來寢安食甘矣第念臣疾病之祟全在痰痼火鬱醫者之言每以江心水爲對症之藥曾於辛亥年間猥陳蒙允往來江外時或試服重叨之後不敢擅行五歲之中一未出飮近來病狀益劇八耋衰癃固非勺水責效而時時去來從便得飮亦庶幾一分收功伏乞依前特許隨意往還且臣所帶兼銜尙多重務實非昏耗所能堪任至於藥院尤不宜一任虛縻況伏見都承旨趙鎭寬疏槪則臣之難安情蹤有倍於前內局之任快許鐫遞其餘兼綰亦竝解免批以夙宵顒若之餘甘澍霈然測雨器水深且近半尺爲三農萬萬慶幸中書重任卿旣卸解膏車秣馬徜徉乎鏡湖綠野之間安往不可卿其隨便盤桓如箚之請而兼管都相諸司各有提擧未必爲勞於卿須勿更引安心總察仍敎曰此批答遣史官傳諭
정조 21년 · 강
命華城府雨澤狀啓以撥路馳聞
정조 21년 · 목
因該留守趙心泰始雨形止狀啓敎以今日甘霔測雨器水深已近五寸則始雨形止今始報來何如彼遲滯乎本府所得果如京中乎此後雨澤狀啓以撥路馳聞事回諭
정조 21년 · 강
命各廳今朔試射以設行例施行
정조 21년 · 목
兵曹啓言今日各廳堂下武臣朔試射幾盡試取入直人員替代之際雨勢緊下不得設行矣敎以甘雨伊始霈然顒祝武臣等卽爲退送試記置之今朔試射以設行例施行
정조 21년 · 강
命金吾時囚梁垸議處
정조 21년 · 목
義禁府啓言巨濟前府使梁垸原情以爲莫重漕船過境之時値風漂流不能挽回安泊致敗於滲原境莫非渠不善檢飭之罪云所當請刑曾經宣傳官請議處允之
정조 21년 · 목
諭善尹得孚入見如儀原任直閣南公轍隨入元子講前受音自曾子曰止不更二夫一遍文義則宿齋戒之義君言不宿家之義懷其核之義賜生必畜之義將順其美之義不可則止之義陳善閉邪謂之敬之義勿欺而犯之義不得其言則去之義皆善答無礙以臨講之故出略栍得孚曰如有疑義幸賜俯詢元子曰前章以好勇爲不孝此章以無勇爲非孝何也得孚曰恃勇而與同類私鬪則辱及父母故爲不孝也敵來而舊不顧身破敵獻功則可謂勇也不幸戰敗致死於賊亦勇也是盡忠於王事豈非移孝所致乎若逃走或屈降則是無勇而不忠貽羞於父母豈可謂之孝乎元子曰容觀玉聲何謂也得孚曰盛服將朝之際正其容貌修其儀觀而趨蹌之時珮玉之聲宜爲中節故預爲習之也元子又講新受音自曲禮曰止洗而以請論說文義訖元子問男女由右由左之義得孚曰右尊而左卑故男右女左也公轍仰請復讀一遍得孚曰今日前受新受所講幾爲五十餘行似難更讀內入後須着念勤讀乃是體大殿之意豈非孝乎
정조 21년 · 강
遞承旨金履翼以韓用和代之前望也
정조 21년 · 강
軍器寺各樣甲冑新造及修補時監董提調以下施賞有差
정조 21년 · 목
先是該寺前都提擧尹蓍東以甲胄修補事啓請始役至是修補訖該寺進別單監董提調李柱國內下虎皮一令監董官判官金宗顯內下筒箇一部看役書員三人庫直一名使令一名使役都邊首一名甲匠邊首一名滲匠邊首一名冶匠邊首一名注匠邊首一名磨匠邊首一名豆錫匠邊首一名小爐匠邊首一名朴排匠邊首一名穿穴匠邊首一名冶錢匠邊首一名皮匠邊首一名炙伊匠邊首一名鈴尖匠邊首一名擧達匠邊首一名縫造匠邊首一名入絲匠邊首一名鑞匠邊首一名編結匠邊首一名自本寺考例施賞
정조 21년 · 목
陸務觀詩專學子美在宋無與比肩卽論其篇章富贍儘千古之所罕有歷代之大家數其詩有曰六十年來萬首詩今以全集觀之果是實際語也且其平生斷斷惟在於恢復一事慷慨壹鬱之志磊落倜儻之氣一寓之於吟諷其於每飯不忘之義可謂千載同符不可但以詩人論也今之論詩者率多浸淫於西崑之纖麗繳繞於江西之硬澁而訶詆陸詩謂之麤率庸淺獨不知麤率不害爲大家而庸淺乃所以卓難及也予思表章陸詩比于杜詩以悟俗弊以警淺學遂命諸臣取全集律詩以韻彙分凡二十六卷將與少陵律韻幷用活字印行承命編次者直提學李晚秀行護軍韓晚裕檢校待敎徐有榘抄啓文臣金熙華權晙吳泰曾金履永金近淳申絢曺錫中洪奭周徐俊輔金處巖也
정조 21년 · 강
召見諸承旨及密陽府使尹㬘巨濟府使申啓文于誠正閣
정조 21년 · 목
承旨持公事入侍㬘等辭陛也○予謂承旨曰同副承旨有何情勢而違牌承旨趙鎭寬曰向於李明淵供辭判付有受誣被衊之敎前後討罪者自歸於誣衊人之科魚用謙之引義似以是也
정조 21년 · 강
召見兵曹判書權▣于誠正閣
정조 21년 · 목
予謂▣曰近頗惜乾方農之時民事可悶大濬川則當待秋爲之而川邊汙穢趁今略加疏濬爲好使濬川都廳及字內營門將臣擧行禁川橋川渠可濬處亦卽濬之而卿則退詣景福宮濬其池可也
정조 21년 · 목
左諭善尹得孚入見如儀內閣提學沈煥之原任直閣南公轍隨入元子誦前受音自子思子止女鞶絲畢得孚出純通栍遂講新受音自六年止七十致事元子讀一遍得孚敷陳文義一遍元子復讀一遍得孚曰新受文義如有未瑩處願俯詢焉元子曰此云八歲始敎之讓仁義禮智之中獨言禮敎何也得孚曰言禮則仁義與智皆包其中讓之溫和處便是仁讓之得宜處便是義知辭讓之道便是智矣元子曰令瞽誦詩瞽雖無目卽亦男子豈可近於婦人之前郞得孚曰此義多有疑之者以爲必是女瞽恐是矣元子曰列女傳何書也得孚曰漢宗室劉向輯聚古昔賢婦人言行作爲此書蓋誠後世婦人之書也元子曰七十致事則今領左相之不致仕何也得孚曰七十而致事卽大經而又或不然者皆由於不得已而然也試以小人言之年過七十又五矣宜退不退者欲見閣下文理之將進學業之漸就耿耿之心懇切于中故未忍便去耳元子曰四十始仕何也得孚曰十五而入大學至于四十則二十五年之間學成才就知事君治民之道然後始可入仕也予以司卷口傳敎曰雖非日次講時時入來勸課溫習又或習字賦詩儘合敎導之方此是朴諭善已例今日亦姑爲留待午間更爲入來勸讀也午時諭善入見直提學李晩秀隨入元子讀新受音十遍得孚請文義有疑處更爲俯詢元子曰題辭云行有餘力則以學文而此云十三學樂誦詩何也得孚曰學樂誦詩卽所以動盪血脈宣暢志意之事恐不必偏屬學文邊矣元子曰四十始仕五十命爲大夫始仕時非大夫耶得孚曰始仕小官也大夫卽位高之職也元子曰席則曰不同食則曰不共同與共有異義耶得孚曰同與共互文也大抵講學之工必貴乎不間斷譬如盥洗一日不盥洗則面爲之垢三日日次小人則猶恐其間闊雖於講退之後無或遊戲時時溫習以期日新之效區區之望也且九容中目容端居其一俄者講讀時時或遊目日前以此仰勉伏望體念焉元子曰唯講訖得孚請習字元子寫題辭自元亨利貞至有順無疆四十八字予以司卷口傳敎曰開講日以兼讀史略言子師傳及諭善而史略亦是已讀之書先以箴銘中格言可誦者兼讀爲好諭善就古鏡重磨方付籤以入謄成一册子也
정조 21년 · 강
以尹得孚爲禮曹參判前望也
정조 21년 · 강
飭籌司坐起申復舊規
정조 21년 · 목
敎曰當此惜乾之時益㔹勤政之念且於再昨賓筵亦有酬酢則昨雖値齋今亦闕坐若此不已幷與諺所謂樵童之倣戲而何從而倣之乎左相則賓對亦令觀勢簉朝本司坐起之今日不爲有慨於卿者多此後依日前筵敎申復舊規事令備卽傳諭右相
정조 21년 · 강
黃海監司李義駿疏請往首先壠賜例批
정조 21년 · 강
吏曹參議韓用龜疏辭銓任賜例批
정조 21년 · 목
疏略曰臣不忠不肖以至向來事而平生秉執之期以死守者禠魄喪魂蒼黃顚錯終不免前疏後政判作兩截致使義理幾晦隄防不嚴若論臣罪萬戮猶輕惟玆參佐銓衡之任卽臣僨誤之地何敢憑特寵靈墮壞廉防揚揚抗顏自同無故之人乎寧伏方命之辜萬無進身之路伏乞聖慈俯垂鑑諒先治臣逋慢之罪仍令選部勿復檢擬於三銓之望
정조 21년 · 강
重推大司憲金載瓚執義李翊模掌令韓永逵大司諫柳焵司諫李貞運獻納李羲甲正言李海淸
정조 21년 · 목
政院啓請牌招兩司諸臺敎以近日兩司事豈成說乎不避已未安其後牌去來便歸沒着落以此以彼不可無飭都憲以下無論未肅拜已肅拜從重推考
정조 21년 · 강
命應敎朴載淳修撰金履喬以遞差捧傳旨遞修撰金近淳
정조 21년 · 목
政院啓言應敎朴載淳修撰金履喬等上疏亟命有司先治爲臣無狀之罪仍勘擅離之律事依施矣以何傳旨捧入乎敎以遞差傳旨捧入又啓言玉堂上下番俱空請修撰金近淳牌招入直敎以整理儀軌校正之役相妨本職許遞
정조 21년 · 강
召見稟事閣臣沈象奎于便殿命五倫行實刊印時方外匠手無料者磨鍊料布
정조 21년 · 목
象奎啓言書册刊印之役皆自鑄字所措備物力而今此五倫行實才已開印當於今月內須行矣工役不些匠手苟簡方外匠手中印出均字匠限十名使役似好而係是無料故敢此仰達敎以今番則戶料兵布磨鍊
정조 21년 · 강
罷應敎韓用鐸職
정조 21년 · 강
司僕寺請分養馬畿牧放養命更爲論奏
정조 21년 · 목
該寺啓言頃因本寺郞廳韓大裕所懷有指一草記之命矣取見所懷則以爲有間場仍分養近牧放養三條之論而間場則非但物力多入一經潦水則易致漂流仍分養則六七朔喂養萬餘金之外又有近萬金添減之數近牧放養則恐有盡數故失之慮姑罷分養之規爲辭矣分養之弊非日無之累百年遵行之法今不可遽罷間場之多費易漂仍分養之近萬金添減俱不可不念惟是近牧放養最似便順且所謂盡數故失之慮似綠年前偶然之事而此則其時事勢適有然者未必專由於馬有主客之勢强弱相吞之致請今年則姑就近畿牧場放養更觀來頭便否爛熳商確隨時稟處允之敎以半千馬匹權分畿內牧場能無移疾之歎乎以人以畜俱非仁政所推更爲論理草記
정조 21년 · 목
以李肇源爲承旨韓光植爲應敎朴吉源爲校理高宅謙爲副校理尹序東爲修撰洪龍鎭爲肅川府使李邦億爲求禮縣監吳文常爲昌城府使
정조 21년 · 목
以朴載淳爲副應敎金熙釆爲校理金履喬爲修撰
정조 21년 · 목
因溫陽前郡守尹坤囚單敎以依同罪他囚例勘處復草記○義禁府啓言時囚罪人尹坤杖一百收贖告身盡行追奪放送敎以如有功議各減一等又啓言前檢書官李光葵鄭枻等各杖一百收贖告身盡行追奪私罪施行允之敎以鄭枻功減一等又啓言別害前僉使吳顯忠杖一百收贖告身盡行追奪徒三年定配私罪施行允之
정조 21년 · 강
命江華府渰死人另施恤典
정조 21년 · 목
該留守李義弼以本府船人十名女人一名渰死馳啓敎以另施恤典如有身役蕩減事回諭
정조 21년 · 강
召見諸承旨及藥院提調沈煥之于誠正閣
정조 21년 · 목
承旨持公事入侍提調請診也
정조 21년 · 강
命關西伯慈殿慈宮進御人蔘採納人給價兩重採納人及齎來人帖加
정조 21년 · 목
藥房提調沈煥之啓言慈殿慈宮進御所用平安監營別貿人蔘曾已封入而今伏承前例考奏之命矣取考昨年再昨年江界府進蔘前例則齎來裨校賞加最高重數採納人厚給其價帖加成給其餘採納諸人隨其重數令本道分等施賞而蔘價亦皆優給矣今亦依此敎以此例擧行之意請分付該道臣從之敎以所重在焉分付道臣給價者價本優給而兩重採納人齎來人帖加今日內成送與關文卽爲下送
정조 21년 · 강
飭海西伯雨澤均霑與否狀聞
정조 21년 · 목
敎曰再昨甘霈本道亦果均沾乎尙無狀聞甚爲泄鬱令廟堂關飭海西先從營下使之狀聞其外各邑竝卽遍問追後狀聞事行會
정조 21년 · 강
掌令朴崙壽疏陳父病乞免仍請尙名節擇守令賜批
정조 21년 · 목
疏略曰竊覵我殿下對越之誠軫民之念恐恐恤恤恒如不及是以天心悅豫感應孔昭迺者亢旱跨月爲災導和之方靡不用極焚惔之敎至下齋居不待圭璧之遍告已見心香之上格霈然甘澍得自方寸四野相慶三農慰滿此豈非我殿下積誠懋對之驗耶自古明君懿辟每遇仁愛之警其爲側修不過以實心行實政以應乎天而已顧今懋實之工何待愚臣之加勉而雖於一事之措一念之頃恒推此得雨之誠勿以災弭而小弛事過而或忽噫方今言弊者其端不一而莫不曰紀綱之不振也奢侈之相尙也貪風之日盛也前後公車不啻屢陳而臣嘗以爲苟究其本則實惟在於士夫之名檢蓋我國用人專尙門地者爲其有門地者最重名檢氣節昔在世宗朝以集賢學士言之其尊尙學敎崇長儒術一時士夫無不修行飭躬人物之彬彬於斯爲盛而自玆以後列聖相承扶植導率蔚然可觀今日薦紳士夫孰非當時名碩之裔而世趨日下風俗日渝名檢掃盡氣節消沮士夫之羞恥姑無論世道之澆漓誠非細憂夫今士大夫自學字時其習尙便在圖取利祿其於古人所謂幼學壯行致君澤民之術固已視之爲弁髦及其出身事君氣節事爲之無甚卓卓可知間或有標致稍高者方其未出不無自拔流俗底意一出世路浮沈漸染盡喪初志便一別人一有模稜目以矯激父詔兄勉一用此術者不幸近之雖以外面言之華侈之飾不識市井之可恥渝薄之習反效匹庶之卑賤平民表準必效士夫故衣章之奢汰財用之匱竭未必不由於此士夫之志趨卑微則無恥日甚廉防分喪以至等威名分紀綱何所不病繼自今凡於培養用捨之際惟氣節名檢是尙則俗尙之丕變可期而至若生民休戚實惟在於守令前後諸臣之論及民事者輒以擇守令爲第一義在親民之官莫切於守令故唐太宗之屛列守宰宋神宗之選任知州皆所以致治之本也以我朝官制言之選部排擬專憑薦擧政府臺閣無不歷抵咸曰可堪然後始乃許赴則愼擇之道似不過此而臧否黜陟之權專係道臣此殿最法意之嚴密也挽近以來此法懈弛邑視大小人視親疏殘蔭冷武未必每每不治而動輒居殿大州雄邑未必每每善治而歸必滿瓜是以殘邑迎送之弊愈往愈甚目下急務莫先於痛祛私意其褒其貶一循實蹟伏願另飭諸道批以諸條當留意爾其勿辭救護
정조 21년 · 강
京畿監司李在學以振威罪人朴取根獄事査啓命嚴飭推官更出意見究覈使之報營後狀聞
정조 21년 · 목
京畿監司李在學狀啓以爲振威罪人朴取根獄事有詳査更聞之命矣罪人朴取根與應問各人捉致臣營與參覈官楊州牧使吳鼎源果川縣監金履裕眼同推覈則獄情之始似疑晦者終歸明白大抵屍帳中胸膛傷處實爲致命根因則元犯之初無下手終不近理看證之只見擧石亦難取信想其頭勢推以事理則執䯻捽曳之際或敺或踢勢所必然若無被打之事則者斤中何爲言及於日大而日大亦何爲直告於檢庭要害傷痕其將歸之於誰所犯手乎於此數者可知其被打之明的者斤中以年老氣虛之漢有過醉狂叫之擧則其所氣暍理或無怪而果是氣暍則必當卽地昏倒今乃歸家苦痛三日致命則不可謂之以一時氣暍被打翌日又爲醉歸之說始出於覆檢而今又詳問則日大所供不能別白而設有又醉之事旣不與人相鬪則傷處之由於前鬪而不由於後醉者昭然可知至於僵死路上一款幕中之於路上不過數十步則匍匐出來氣盡致死別無可疑於獄情矣元犯則邑校之多族黨者也死者則屠漢之無根着者也干連諸人必欲爲元犯百計掩護故已自初檢時諸招多所漫漶而今於更査之時不敢全然牢諱況斷獄之要惟以實因爲主而要害傷處若是顯著則不可以證招之不能詳備有所致疑於經年訊推之獄罪人朴取根依前同推期於取服恐不可已敎以抑强扶弱之政用於山訟徵債等甲乙之較卞則可也殺人償命關係果何等至重則彼此之强弱不必先着於胸中反復此案自初疑晦多端而詞證之未備亦屬第二件設令正犯云云之取根眞箇犯手於致死之屠漢屠漢卽醉欲死老垂斃之物也旣無器仗之可言又乏參看之可據而名以審理反作鐵案者有非匝旬詳閱之本意兇身發明雖不足取信應問各招亦無所指的此獄蔽一言曰不分明嚴飭主同推官別出意見究覈未盡條件使之報營後狀聞主推官卽生疏未經事之人也同推官則附近處詳明解事守令別定査官使之眼同推覈而萬有一依樣襲謬全謄舊案糢糊說去不甚用意起疑於不當疑之地論理於不當論理之條件惟以一反前決爲心者其罪俱合重勘竝以此意嚴飭俾無如前因循之弊事回諭
정조 21년 · 강
濟州牧使以司僕別分定雌馬封進馳啓諭該寺提擧箭串牧場別般致察期有實效
정조 21년 · 목
濟州牧使柳師模狀啓以爲司僕寺關內雌馬一百五十匹來納事關文今三月初八日到付固當趁卽封進而伊時場草未及茁茂經冬馬群率多瘦瘠海路載運長途牽去之際不無致傷之慮稍待草長馬蘇今四月初三日三邑公私屯雌馬中除却孕雛率雛自五禾以上至七八禾一竝牽致於臣營匹匹抄擇校準尺量後右後脚別字烙印依數封進屯名第次禾毛色別具成册以聞私屯馬則一從各其自願國屯馬中追後擇取換給計料敎以昨日軍器寺以甲胄新造形止啓聞監造堂郞分等論賞而修擧之都相已作古人傷惜何言耽羅別爲分定之馬匹又爲上來卽故相修擧中一事凡事非但人存政擧箭串牧場異於外邑各牧若不別般致察難期十分食效此所以二十年來非不留意於復舊畜牧而荏苒至今者蓋由參倚於事勢故相則銳意爲此今或一毫泛忽則以若假設之栅標依樣之垓址決知其無其效一遵前令尹約束守而勿失其責豈不在於新都相乎以此着念期有實效
정조 21년 · 강
遞吏曹參議李勉兢以蔡弘遠代之前望也
정조 21년 · 강
勘放金吾時囚梁垸
정조 21년 · 목
義禁府啓言梁垸漕船護送法意嚴重而漂流旣在掌內不可以過境臭載有所容貸請以此照律允之又啓言梁垸杖八十收贖奪告身三等私罪施行允之敎以功減一等
정조 21년 · 강
命扶安縣稅船添載當該守令捧現告拿處
정조 21년 · 목
宣惠廳啓言觀此忠淸監司徐美修啓本則枚擧泰安縣監金星甲牒呈以爲扶安縣敗船監色沙格等處千石外添載委折嚴覈取招內禁衛營納移劃米一百六十五石零非舟橋司帖文分排者而該營上納浮費較重於元三稅又無斛上加升江價等磨鍊者此等數小之上納勢不可各各定船每年添載於稅船故今年帖文外自該營謂有前例而添載請令該廳稟處云稅大同船隻之千石外不得添載法意甚嚴今此扶安稅船之無帖文添載雖曰謬例非今創始係是法外請當該守令捧現告拿問處之從之
정조 21년 · 강
命興陽縣拯活人命人金乃成加資
정조 21년 · 목
該曹啓言觀此全羅監司李得臣狀啓則枚擧興陽縣監閔亨默牒呈以爲本縣豐安浦民男女二十名同騎一船漁採次出往折爾島前洋猝遇風波船隻沈覆同里居良人金乃成拯救無一渰死合有激勸之方請令該曹考例稟處云取考大典通編則拯活十五名以上者加資今此金乃成之拯救人命之數旣準定式似當施以加資之典請上裁從之
정조 21년 · 강
命再明日次對進定於今日
정조 21년 · 강
遞差承旨李魯述獻納李義甲遞執義李翊模掌令韓永逵司諫李貞運正言李海淸以金熙來爲掌令前望也
정조 21년 · 목
昨日羲甲以聯箚還給來避命還給至是敎曰昨日獻納李羲甲避嫌何可循例捧入該房承旨遞差當該臺臣亦爲遞差次對有命未肅拜臺諫都憲及南臺外竝許遞前望單子入之待下批牌招近來臺廳長銷次對未見臺諫久矣今日雖値齋日宜令備員使之先入侍後謝恩
정조 21년 · 강
召見大臣備堂及昌城府使吳文常肅川府使洪龍鎭求禮縣監李邦億于熙政堂
정조 21년 · 목
文常等以肅謝入來也○予謂右議政李秉模曰近頗惜乾言念農民望雨之情予之夙宵悶慮何可勝言雨暘調順專係人事而今年之粒米狼戾極爲可悶以此之故尤爲憂慮矣本司坐起之申飭今日次對之進定蓋欲爲一言一事之或有裨益民國也予曰分養馬已來者區處極難雖欲分送於附近牧場而亦多制手礙之論云何以則好耶秉模曰分置近牧之弊果有許多難便之端該寺郞之分養權罷之言稍有意見今年京畿湖西兩道外諸道分養之規姑爲權罷量其利害便否而定式似好矣予命退而商量草記從便區處仍謂秉模曰生民之困悴未有甚於近日以大同軍布言之米之十二斗所納者折半爲六斗身役之二匹當納者折半爲一匹此是先朝於戲不忌之聖恩矣挽近以來則此亦難於一一準捧未知何故也只綠奸竇日生而然耶費用無節而然耶一年收租不過九萬石而軍餉所入已過四萬石應入應下初不相當雖有智者不能爲謀者政爲今日道也予之所倚毗者惟在承弼之地在卿等相須之道宜念古人所謂庶竭駑鈍之義今日行一事明日行一事月計則有餘歲計則倍有餘一以民事着念爲之也近日廟堂或不免下行百司之事云此亦體統所在矣大臣董率之責固不當如是此後則更加留意俾有尊朝廷正百官之效秉模曰以詞訟衙門言之訟民之見落於刑曹者又卽越訴於京兆此實大叚謬弊非但有欠於相敬之道法司之紛拏日甚都民之奸僞日滋此不可不着意釐革處也予曰此等處釐正亦不過廟堂一分付之事矣此則細事而外此民謨國計之可以筵達者筵達草記者草記一以對揚爲念則功利之及於民者亦當如何也予曰統營戰船之用於漕運事防啓者豈不萬萬駭然乎漕運時豈無漕倉船而欲使戰船輸載者當初下敎亦豈不料量於戰船制度之如何乎朝令旣下之後如此非難之事稱頉防報者太甚容易其習可痛卿其各別嚴關詳問使之條列以聞也予曰大抵人才近漸降敎而文體則飄輕如飛筆畵則橫斜無氣少無古意眞態如是而能有丕變之效耶聞卿一番看字便有所蓋於需用云然否秉模曰間或看閱而別無顯效矣予曰大抵看閱最有所蓋昨冬選史記列傳以爲看讀之工蓋史記選本最多旣有史選又有漢雋則不必別爲抄出而爲便披覽旣已選輯刊布故今夏則欲專工於史記但此書權術邊太過是可欠也至於漢書則予最不喜之千古小說體出自漢書矣藥院提調沈煥之曰每歲端午封進醍醐湯于各殿官而中宮殿無封進之例云故臣取考謄錄則先朝乙未以前年年封進文跡俱在而丙申以後闕封以至于今矣當初事故伊後因循雖不必提論揆以事體道理極爲未安自今年依舊例封進實合事宜矣予命復舊封進
정조 21년 · 강
施捕盜大將柳孝源不敍之典推京畿監司李在學重推漢城判尹金文淳仍命左捕將李漢豐兼察右捕廳
정조 21년 · 목
右議政李秉模啓言去夜西城外民家失火延及畿營之數間外廊而捕廳禁盜單子始於今日廳坐來呈云事極可駭請當該捕將施以罷職之典敎以禁火之法至嚴捕將與將臣皆以戎服或軍服馳救以其禁盜形止捕廳報聞不容略刻遲滯而近例則前夜禁盜形止每於廳坐呈單大是謬例此後嚴飭復舊釐正而雖曰襲謬旣覺之後不可無嚴處該捕將罷職輕矣施以不敍之典畿營亦營門則外廊雖與公堂有異城闉咫尺豈可無一言狀聞乎當該道臣亦爲推考○承旨洪仁浩啓言城內外人家夫火單子所當卽爲修納而去夜失火單子今日廳坐罷後始爲來呈事極稽忽請當該漢城府堂上從重推考從之又啓言右邊捕盜大將柳孝源施以不敍之典事命下矣在前如此之時有他邊大將兼察之例今番則何以爲之乎從之又啓言他邊大將兼察事命下矣請左邊捕盜大將李漢豊牌招聽傳敎從之
정조 21년 · 강
罷承旨李祖承金啓洛前承旨李泰永前吏曹參議蔡弘遠職推吏曹判書李秉鼎
정조 21년 · 목
予謂右議政李秉模曰去月宗廟夏享時班列政院分付與該曹知委轉輾錯誤竟致大臣之彷徨闕外莫適所從云寧有如許道理乎秉模曰其時臣等大是失着設或有緩不及事之歎初無史官之傳宣聖諭而遽然來待於闕外者已違命召之訓尙誰咎哉仍啓言宗廟夏享大祭親行動駕時政院吏曹誤爲知委諸享官離其班次待於闕外事關班儀不可以旣往置之請當該承旨及吏曹堂上罷職從之敎以其時不卽草記今於提問之後始有此奏大抵朝體不可以微事略之矣吏曹判書李秉鼎奏該曹初則誤爲知委旋卽更爲知委使之勿爲來會闕外其時該堂別無可罪之端秉模啓言筵體至嚴而吏曹判書李秉鼎乃於該堂罷職之請不當分疏而分疏請推考從之又啓言廟宮大享時每令承宣進詣審視禮成後復命實出洞屬之聖念而今番宮享承旨之已奉下敎者徑先公退及復趁時命下之後自私次進詣云此已萬萬未安而坐直承旨之不爲提稟又爲可駭請當該承旨一竝罷職從之
정조 21년 · 강
遞忠淸監司林濟遠全羅監司徐鼎修
정조 21년 · 목
右議政李秉模啓言忠淸監司林濟遠身病沈重時月之內無以視務云請許遞從之敎以營務之癏曠可悶政官牌招開政待下批使之不多日內辭朝又啓言全羅監司徐鼎修報瓜已在去月矣自外補仍爲外移故該曹不得循例差出云而此與外補稍異差代恐宜矣從之
정조 21년 · 강
重推忠淸前監司李亨元李鼎運
정조 21년 · 목
右議政李秉模啓言因忠淸監司林濟遠尼城藍浦栗峯還穀虛錄磨勘時道臣李亨元李鼎運現告事狀啓義禁府啓目以爲邑驛之文報面陳非一非再則固宜趁卽狀聞從重論勘而遷延時日終未準捧歲末磨勘未免苟且前後道臣之初未董飭末乃虛勘俱爲可駭令廟堂稟處矣道臣之不卽登聞非爲掩置蓋以一經登聞之後則邑驛便不思竭心釐正之道輒以未捧無難來勘故也大抵無論反逋單代設或自道內現發營門則嚴飭完簿邑驛則畏法畏罪某條釐正然後穀簿可以維持恐不可以不卽狀聞深罪道臣而旣已上聞亦不可無警請當該前後道臣從重推考從之
정조 21년 · 강
改下李明淵供辭判付中句語
정조 21년 · 목
右議政李秉模啓言臣於李明淵供辭判付中被誣受衊之敎竊有所懷明淵原疏之叵測渠亦不敢以受人誣衊自明而判付一下前後討罪者皆歸於誣衊人之科如臣無似雖無足道抑恐貽累於大聖人辭敎此一句特命還收區區之望也敎以此非難事改之爲可判付中當改下矣以枉被橫罹改下
정조 21년 · 강
命自今朔郡守以上窠以限滿守令通融備擬
정조 21년 · 목
吏曹判書李秉鼎啓言今朔爲始當爲儲窠而若出郡守以上窠則京職中可擬之人每患苟簡雖非啓請邑限都政前以限滿守令勿拘純望通融備擬以爲次次遷轉之地而雖値口傳政事之時亦爲一體擧行已成近例請依此爲之從之
정조 21년 · 강
以徐有大爲捕盜大將李得濟爲禁軍別將口傳也
정조 21년 · 강
命養賢庫應辦之後依壬寅定式擧行
정조 21년 · 목
備邊司啓言頃因養賢庫主簿鄭履綏所懷有稟處之命矣所懷以爲館試未復之前本庫東堂二所應辦之役特令減下使各主掌依前輪行爲辭矣館試應辦自是養賢庫流來之役而今此東堂二所應辦物役比館試雖曰懸殊亦有異於昔無而今有今於行之多年之後使各主掌輪行則貢人輩却忘舊日之所當便若今時之新剙揆以人情勢所必然壬寅定式有難變改請置之允之
정조 21년 · 강
命飭法司禁隸輩撗侵懸房之弊
정조 21년 · 목
備邊司啓言頃因養賢庫主簿鄭履緩所懷有稟處之命矣所懷以爲三法司禁隸輩每於懸房橫侵發賣之陳肉自今以後除非目見疊屠而橫侵陳肉一欸痛加禁斷爲辭矣法司禁亂之勒稱疊屠侵困懸房雖極可痛所謂疊屠不可謂全無其弊今若使之目見然後始爲執捉則屠宰於人所不知之處者禁吏之目何以得覩乎若然則疊屠之禁廢閣之外似無他道此豈設法之意乎所懷雖如此不可許施至於禁吏之非疊屠而謂之疊屠勒加操縱之弊亦不可不嚴禁請分付諸法司各別申飭俾無如前之弊允之
정조 21년 · 강
命置黃海水使恒留瓮津之議
정조 21년 · 목
備邊司啓言頃因黃海前監司徐邁修所啓有回啓之命矣擧條以爲黃海水使瓮津所江移來移去之時弊端不少虞候恒處於所江水使恒處於瓮津實爲方便之道爲辭矣移來移去雖曰有弊唐船來往所江尤甚今若使虞候恒留專管則威聲之使彼人忌憚終不如帥臣留住之日流來古規猝難變改恒留一欸請置之允之
정조 21년 · 강
命忠淸水營官門聚點之規依前擧行
정조 21년 · 목
備邊司啓言卽見忠淸水使安橚狀啓則以爲官門聚點之法其來已久而官門窄狹軍兵難容則竝皆設行於敎場而水陸無別尙未有一定規制凡舟師軍兵之强行陸操節次者非但非其本技至於能櫓軍只爲點名而止船上什物亦未得同時點閱者尤極疏虞此後舟歸聚點各其邑鎭船所勿令行船於前洋使射砲手及能櫓軍各乘其船各執其器略行節次仍爲點兵點器則似或漸就規範每年春秋似此過行則舟師之操習船什之試用比諸官門點名似不無一分之益舟師聚點處所官門與船所間令廟堂指一稟處爲辭矣帥臣所論自外面觀之誠有意見而但念朝家之時或許令停操如非災年卽因經操不久使軍卒欲爲休息之意而今乃無論營邑鎭聚待船所各乘其船各執其器略行節次則所停者不過行船一事餘外凡節與正操少無異同安在其特令停操之意乎凡事不必葉舊剙新以致別生弊端依前擧行之意請分付允之
정조 21년 · 강
命昌城府使吳文常改差
정조 21년 · 목
吏曹以文常親年七十啓請改差允之
정조 21년 · 목
以高宅謙爲執義朴瑞源爲司諫張至冕爲獻納至冕金孝秀李東埴竝新通也洪致榮爲正言致榮李東萬洪時濟竝新通也李羲甲爲校理李堯憲爲昌城府使申大謙爲訓鍊都正
정조 21년 · 강
重推吏曹判書李秉鼎仍命錦伯望筒勿施
정조 21년 · 목
錦伯望筒以洪明浩金勉柱李尙度擬入敎曰若非吏曹堂上則藩任辭遞人於何點下吏曹判書李秉鼎從重推考望筒勿施
정조 21년 · 목
以徐美修爲忠淸監司趙鎭寬爲全羅監司
정조 21년 · 강
命以副司果李述源擬三品內職副護軍韓用和擬佐貳見窠
정조 21년 · 목
敎曰往在丁亥間就朱子大全語類分與柱坊某某人定其章句釋其疑義錄其諺讀首尾數年而工告訖其時與是事者李灌韓用和朴師亨李謙鎭沈定鎭安鼎福任靖周等諸人而此人卽其中一人其後甲午節要書將丁亥已定之本賓客趙明鼎宮官李義駿專管考校而近又有御定百選卬行之本復以三十年前編勘者重加證錄今日始竣役來呈事甚貴矣副司果李述源三品內職見窠令該曹明日政擬入朱書編後之舊僚李述源外只有此人而年前取捨於選印也亦與聞其所示意今豈可一爲一否乎行副護軍韓用和佐貳見窠亦令擬入待下批牌招察任俾兩人知記念舊僚之予心
정조 21년 · 강
配別害前僉使吳顯忠于黃澗縣
정조 21년 · 목
義禁府以顯忠定配押送啓允之
정조 21년 · 강
召見承旨李肇源于便殿
정조 21년 · 강
命關東道臣申禁淮陽界藥水浦間路
정조 21년 · 목
檢閱吳泰曾啓言臣於待罪東郵也目見郵弊之滋多今此登筵不敢不陳銀溪卽直通此關之大路而驛站之凋殘近年益甚蓋自二十年來淮陽之界忽生藥水浦間路誘客納利回賓作主商賈行旅無不由是直路六站只應使星傳命之役而說站生涯都讓於間路曾於丁酉四月因儒臣金履翼上疏請塞三防谷路亦及於藥水浦之嚴防竝爲蒙允同年九月因道臣狀啓復開三防路至於藥水浦之嚴防朝令自如矣只綠歲月稍久峽俗愚頑間路之設店漸廣驛路之失業轉甚傳命重地將至絕站臣意則令道臣嚴飭間路首尾邑申明舊禁以爲蘇殘祛瘼之地恐合事宜敎以令廟堂分付道臣各別嚴禁
정조 21년 · 강
命關東道臣以某樣錢穀從長措劃于銀溪驛俾作一年柴炭之需
정조 21년 · 목
檢閱吳泰曾啓言銀溪驛館移設生昌而本驛馬匹尤甚凋殘蓋綠一年所用之柴炭專責於新入馬戶之二人一應此役無不蕩散今年取二人明年取二人將未幾何空一驛而止矣是以所立之馬不暇責其健實點閱十馬盲瞎過半苟得若干錢穀俾免柴炭之責應則可期郵卒之紓力臣意則令道臣某樣錢穀中從長區劃以爲懷保殘驛之地恐合事宜敎以令廟堂分付道臣從長措劃後形止狀聞
정조 21년 · 강
命廟堂嚴飭關東郡邑燒戶里任論罪之謬習
정조 21년 · 목
檢閱吳泰曾啓言東峽俗檏別無民弊之可陳而第自近年以來村閭之失火延燒者自營邑責其里任洞長計戶多少論罪輕重營邑則蓋飭其閭里相保守望相助之意而民愚俗迷徒幸免罪苟或延燒間多隱匿字恤之典或未下究臣意則令道臣更飭郡邑從實牒報無復里任之論罪恐好矣敎以令廟堂嚴飭該道俾革謬習
정조 21년 · 강
命金井驛戶勿分邑還事令道臣從長決處
정조 21년 · 목
檢閱金履永啓言臣於待罪金井時有本驛弊瘼之未及釐革者蓋金井本驛數百餘戶皆受食本驛還上而初未嘗干涉邑還自是一定之法今當稍豊之餘地方官因本邑還穀之民不願受勒分驛戶石數夥多雖云一時權宜之事實爲殘驛無窮之弊謬例旣剙民情可矜臣意則令道臣關飭邑驛各授本還無相轉移之地恐合事宜敎以令廟堂分付道臣從長決處後形止狀聞
정조 21년 · 강
遣承旨詣太廟永禧殿景慕宮奉審摘奸
정조 21년 · 강
以韓晩裕金祖淳爲承旨竝前望也
정조 21년 · 강
命未下直守令當日辭朝
정조 21년 · 강
命昌城府使李堯憲改差
정조 21년 · 목
吏曹以堯憲親年七十啓請改差允之
정조 21년 · 강
遞承旨金祖淳李肇源以李晩秀宋民載代之竝前望也
정조 21년 · 목
以洪明浩金達淳爲承旨尹益烈爲副校理韓用和爲刑曹參議李述源爲掌樂正徐有龍爲昌城府使
정조 21년 · 강
罷吏曹參議韓用龜職
정조 21년 · 강
遞司諫朴瑞源獻納張至冕正言申完以鄭來百尹悌東李重蓮代之竝前望也
정조 21년 · 목
政院以兩司諸臺未肅拜或差祭在外守令署經無以備員擧行啓稟敎以未肅拜臺諫牌招卽爲署經南臺外在外人與差祭臺諫許遞前望單子入之待下批一體牌招署經
정조 21년 · 강
命注書李弘謙拿處
정조 21년 · 목
敎曰入啓望筒楷草相雜不謹之習可駭當該注書拿處
정조 21년 · 강
以申大謙爲都監中軍口傳也
정조 21년 · 강
命當該中官白喜章拿處
정조 21년 · 목
敎曰都監中軍望筒誤爲分付當該中官令該府拿問處之
정조 21년 · 목
持公事入侍也○予敎承旨洪仁浩曰前江華留守過齋後待令事令兵曹知悉爲敎則此是兵曹之主管擧行者也今已過齋所當卽爲草記稟旨而至今無一言皂白寧有如許國綱乎初不拿來則已旣已拿待之後不爲究竟者亦豈成說乎軍士房之亦不提飭何也承旨退出招致兵判其委折卽爲問啓以入也
정조 21년 · 목
諭善尹得孚入見如儀內閣提學沈煥之原任直提學徐龍輔原任直閣南公轍同爲入參元子誦前受音自六年止七十致事又加誦女子十年以下至朋友有信講讀習熟文義善答書徒出通柱諭善讀新受音自舜命契止御書數一遍元子受讀訖得孚陳文義一通元子問五品五倫五敎同異之義得孚曰五倫言倫敍五品言等級五敎以五者敎人之謂也又問司徒是何官得孚曰古昔敎人之官而後世之地官卽今之戶部職任與古異也又曰契誰之臣也得孚曰堯舜之臣也又曰聖人指誰某也得孚曰堯之謂也又曰言十年十有三年而不言十一十二何也得孚曰年至十三然後始可學樂誦詩十年以後兩年則只誦習十年所學而已矣又問堯舜契虁姓名及孟子之父名得孚曰放勳重華皆贊德之稱堯與舜恐是名舜於堯爲曾玄孫族行而未能的記堯以女妻舜則同姓之說恐誤契是湯之祖而湯子姓則契亦當爲子姓虁姓未詳孟子之父名卽適公儀古人氏族或以始封之地或以行列與今時異矣又曰五倫皆二字相對而於朋友獨二字一義何也得孚曰以我對彼謂之朋友勢似不得不二字同義也元子又讀肅廟御製弁卷之文得孚曰靈臺何謂也元子曰心之謂也得孚曰小學之敎一言蔽之曰孝孝之大者莫過於善述先志肅廟御製序文英宗大王御製後序及小識聖意之惓惓於小學書如是爲子孫者可不念之乎講論畢仍小退予命宣飯于諭善及諸臣少頃復入見得孚曰俄者下詢堯舜契虁姓名綠小人固陋無聞不能仰答不勝愧悚而第此等處雖不可不知然非急先之事善誦亦第二件事也須於文義句句理會後日日次講時一一善爲講論是所望也仍請更讀新受音元子讀至三遍煥之曰飯後不遠恐或食滯今姑止之更爲始讀似好矣得孚曰此言誠然第讀書有課程不宜只三遍而止加讀二遍以成五數好矣元子復讀二遍得孚曰凡事必當有課程日前講罷後旣爲習字今日亦當習寫連爲課程宜矣煥之等曰諭善之言是矣讀書之暇須善爲寫字待後日日次以示諭善好矣
정조 21년 · 강
太僕請權罷兩南兩西關東北關分養馬今年分養擇其善品以備各樣應給之用餘數自本寺區處本寺需用以年例會減米太錢木及分養馬去來時雜費往復列邑消詳講定內農圃馬及各營軍馬自明年酌量實數劃給價本從之
정조 21년 · 목
司僕寺啓言因本寺草記有更爲論理之命矣畿牧分養實出於權宜不得已之論其爲移疾之慮誠如聖敎各邑下隸之迤作科外之勞費各場牧子之橫受無前之看養俱足矜念雖以馬畜言之艱辛上來之餘卽又擯之於不習水草之場强弱相吞主客俱困非不知此箇事情而旣不敢遽議其罷又無以從他措處未免爲苟且姑息之計矣伏奉批旨之後更就前草記中諸條之論除其畿收放養一事就其三條論其利害則間場仍分養自有許多弊端恐非可論惟是罷分養一條庶爲治本捄末之策大抵分養之法專爲軍馬豈非有國之大政而法久弊滋名存實無玄黃虺隤在在皆然雖有千群之衆實無一疋之良官隸徒疲於再次來往公物虛糜於每年會減此政小變通則小蓋之機而一時盡罷亦宜難愼兩南兩西關東北關爲先權罷只存京畿湖西兩道分養以爲更觀來頭存罷之地今年上來分養則擇其善品以備各樣應給之用其外餘數自本寺從便區處旣罷分養之後則本寺馬籍色工房色一年需用之專靠於故失贖木等名色者不可無磨鍊之道而以年例會減米太錢木及分養馬去來時雜費之自官應下者綽略計之似可有剩而無縮此則待往復列邑消詳講定與葥串牧場放養之法合成節目啓下以爲永久遵行之地至於內農圃馬及各營門軍馬自明年酌量實數劃給價本實爲修飭馬政之一端請依此擧行以試其可允之
정조 21년 · 강
遞承旨宋民載以金勉柱代之前望也
정조 21년 · 강
命時囚李弘謙曰喜章罷職放送
정조 21년 · 강
忠淸監司徐美修疏辭藩任賜例批
정조 21년 · 목
疏略曰臣之本末庶幾淵鑑之畢燭矣質旣闇劣識又空疏尋常字牧之任猶懼不稱況復方面之任哉且況湖西一路素稱難治如臣蔑蔑倥倥者一朝擧以委之蚊山僬匂明知其無幸且臣私義尤有難冒者昨冬邊邑之不得强赴雖綠病母之無以蹔離今若揚揚冒膺於世所艷稱之地則實有辭早捨遠之嫌伏乞亟賜鐫遞
정조 21년 · 강
命西部字內營門將臣及該邊捕將只言送該房出城外救火禁盜
정조 21년 · 목
敎曰字內營門將臣及該邊捕將救火禁盜事城外出去時勿爲微稟只爲言送該房往來事分付
정조 21년 · 강
命漢城判尹金文淳慰諭西部被燒民人仍令賑廳與漢城府覓給庇身之物卽令廟堂考例給恤典罷捕將徐有大職
정조 21년 · 목
漢城府啓言卽接西部都事鄭文綏牒呈則盤石坊蓮池契民家失火四十六戶四百二十三間被燒女人二名飮烟致死敎以判堂郞爲出去一邊慰諭被燒民人一邊摘奸燒戶間數及傍近家戶之毀撤薰藝形止而城闉咫尺居民之失所彷惶豈勝矜惻分付賑廳爲先發遣郞官與京兆尹眼同覓給庇身之物草記致死二人及被燒人恤典卽令廟堂詳考可據之例草記捕廳禁盜形止雖與夜火有異旣因特敎出去則竝與草記而無一言皀白者事甚疏忽當該捕將罷職仍敎以禁將姑勿出代
정조 21년 · 강
命總戎使金持默兼察禁衛營以李得濟爲捕盜大將前望也
정조 21년 · 목
承旨金達淳啓言禁衛大將徐有大以右邊捕將罷職事命下矣將兵之任不可一刻無總察之人何以爲之敎以總戎使兼察又啓言禁衛大將總戎使兼察事命下矣請卽牌招聽傳敎從之又啓言新除授右邊捕盜大將李得濟請卽牌招傳授命召及大將牌傳令牌從之
정조 21년 · 강
召見諸承旨及漢城判尹金文淳京畿監司李在學黃海監司李義駿忠淸監司徐美修于誠正閣
정조 21년 · 목
諸承旨持公事入侍義駿省掃後入來美修肅謝也○予曰雖隣家失火義當纓冠而捄之則城闉咫尺烟熖漲熏而身爲捕將諉以晝日失火處則原無火單來呈之例云者寧有如許捕將乎言于大臣不着軍服馳捄之該將臣直爲草記論勘而自本司分付捕廳此後則雖晝日失火處禁盜形止卽爲呈單事嚴飭可也仍謂文淳曰昨日城外失火時卿果往見耶文淳曰以火勢言之延燒之畢竟止於四十餘戶者誠甚幸矣予曰近日廟堂事但膠守常例恤典之有可以傍照者令本司知入則曰以本司謄錄只載外方恤典而城內外失火處恤典則自賑廳擧行故本司則不知云者豈成說乎然則自上不識此箇已例而問之乎近以亢旱未明求衣言念民事誠亦渴悶以是籌司坐起之提飭日前賓對之進定皆出於爲民求助而其在參佐之列者非但無措一謨發一慮也至於此等事亦未見出意見論啓致煩辭敎予豈欲君逸臣勞而其在廟堂極爲慨然矣卿其出傳此筵敎而去夜擧行之本司下吏各別嚴治可也予謂在學曰畿內旱氣尤甚云民情果何如在學曰污下處則不至大段悶慮而無水根處則坱坂間有龜坼際此一霈擧皆渴望云矣
정조 21년 · 강
推忠淸監司徐美修
정조 21년 · 목
承旨洪仁浩啓言筵體至重而忠淸監司徐美修設有至㔹之私懇煩猥陳達請推考從之
정조 21년 · 강
全羅監司趙鎭寬疏辭藩任賜批
정조 21년 · 목
疏略曰臣賦性庸拙受氣綿弱不能追先臣直前做去之心苟可以量力度任奔走奉承則河海之恩縱莫之酬湯火之蹈無所於辭者誠以君臣大義根於常性幽明圖報寄於餘生故也至若藩臬之重金穀之腴仕宦者間値倘來分義則非必祈免在他人固然在臣則有若入耳而心怵傍觀而色灰雖欲勉强不可得也前任松留亦豈不然而持其號名差殊重以凋乏爲目姑倣奉檄之義仰承便養之恩志願足矣嶺藩前除已是夢驚臣於前疏略以體諒之恩尤大於委畀之德有所猥陳湖南新命一何證恩之至此母子相對感涕雙垂惝怳震越莫知所措抑臣又有所懇迫者臣母以篤老之年纔經大腫病氣雖完眞元未復固無以冒炎挈往於半千之程此於孝理之政在所矜念又況臣母未病之前曲被聖念特解嶺任則及今綿綴之日獨不蒙由前已施之恩乎伏乞亟命遞改臣職名俾得以少靖私義安護母病批以老人足可將往卿其勿辭斯速下往
정조 21년 · 강
命黃海監司明日辭朝兩南伯亦令不多日內辭朝命兩司衆所共知情病人外違牌勿爲呼望
정조 21년 · 목
因兩司牌招啓辭允之敎以亢晹如此此時言責之臣豈可鎭日違召不效一日之責乎衆所共知情病外違牌勿爲呼望
정조 21년 · 강
遞差承旨韓晩裕金達淳重推備局副提調南公轍推有司堂上李秉鼎仍飭諭諸備堂
정조 21년 · 목
敎曰昨因城外燒戶事有不可膠守常例一味越視者使之考出傍照可據之例則屬煩稟啓過宵之草記亦與昨日下敎相反聞是政院分付之不分明而司吏擧行之無形草記不得已還下當該坐直一竝遞差下吏出付攸司嚴加懲治無論如此如彼不能檢飭不可以生疏寬恕當該副提調爲先從重推考付之下位而袖手怠忽甚矣當該行公有司堂上亦爲推考此後諸堂頻開籌司之門數赴政事之堂擺却私宂擔着王務使中外小民獲其利於其間
정조 21년 · 강
命京兆尹勿待罪西部官拿處分揀
정조 21년 · 목
漢城府啓言依下敎臣出往蓮池契失火處以判付辭意面面慰諭於被燒民人後摘奸其燒戶間數及傍近家戶之毀撤薰藝形止則毀撤爲二戶薰藝爲一戶此則依燒戶例空石燒木自賑廳題給燒戶間數中一戶尾家燒燼爲十九間而該部以草家八間報來昨日摘奸時未及詳察以至見漏者爲五戶故更爲別單書入而臣之矇未覺察惶恐待罪該部官之初不審愼有此遺漏者事極駭然請令該府拿問處之敎以遺漏不是異事部官分揀卿則勿待罪
정조 21년 · 강
賑廳以西部燒戶題給長木空石啓